Familie gebroke ná Krugersdorp-seuntjie se doodMatthew Ryan Olivier wat op 27 Desember 2015 in die Tarlton-omgewing verdwyn het. Maroela Media het vroeër berig ŉ grootskaalse soektog na Matthew is Dinsdag afgelas nadat sy liggaam in ŉ leivoor ongeveer 500 m van sy huis op Groenplaas gevind is. Hy het vermoedelik verdrink. Lee Lerm, ŉ traumaberader wat die familie sedertdien bystaan, het Woensdag aan Maroela Media gesê die familie is gebroke ná Matthew se dood. “Dit is vir Sharon en Lawrence [Matthew se ouma en oupa] baie moeilik om die gebeure te verwerk. Die ander kinders in die familie kry ook baie swaar,” het sy gesê. “Daar is nou baie emosies en dit gaan tyd neem om Matthew se dood te verwerk. Hulle kry egter baie ondersteuning uit alle oorde uit.” Lerm het gesê ŉ plaaslike begrafnisonderneming het aangebied om die begrafnis teen ŉ verlaagde tarief te hou en verskeie inwoners het vinnig bygedra om die onkoste daarvan te dek. “Die familie is baie dankbaar daarvoor en ons bedank almal wat bygedra het,” het sy gesê. Matthew se begrafnis sal Dinsdag om 14:00 in Krugersdorp plaasvind. Volgens kapt. Appel Ernst, ŉ polisiewoordvoerder, is ŉ geregtelike doodsondersoek geopen en word daar nog gewag op die uitslag van die nadoodse ondersoek.